

Tárgy: **Az önkormányzat 2024. évi**

**költségvetési rendelet-tervezete**

**E L Ő T E R J E S Z T É S**

**Tisztelt Képviselő-testület!**

A helyi önkormányzatok számára a költségvetés készítésének kötelezettségét Magyarország Alaptörvényének 32. cikk (1) bekezdés f) pontja írja elő.

A költségvetés készítésével kapcsolatos alapvető előírásokat az államháztartásról szóló 2011. évi CXCV: törvény, a részletszabályokat az államháztartásról szóló törvény végrehajtásáról szóló 368/2011. (XII. 31.) Korm.rendelet szabályozza. A helyi önkormányzatok költségvetésének tervezésével kapcsolatos szabályokat nem változtatták meg, s nem változott

a tervezésre vonatkozó helyi szabályozás sem

Az önkormányzat működését alapjaiban határozza meg az éves költségvetése, hiszen működésének, gazdálkodásának kereteit ez teremti meg. A tervezési munka az előző évekhez hasonló ütemben folyt, az előterjesztés elkészítését ezúttal is több hónapos egyeztetés előzte meg.

A tervezési alapelvek – összhangban a ciklusprogrammal – idén sem változnak és a következő időszakban sem változhatnak:

* **BIZTONSÁGOS MŰKÖDÉS – hitel felvétele nélkül,**
* **a helyi szociális és jóléti ellátórendszer működtetése,**
* **fejlesztések - pályázati forrásból,**
* **helyi adó bevezetése nélkül kell a költségvetési egyensúlyt biztosítanunk,**
* **önként vállalt feladatok ellátása nem veszélyeztetheti a kötelező feladatellátás biztonságát.**

*Az elmúlt évben is megállapítottuk, hogy nem vagyunk könnyebb helyzetben, mint a tavalyi esztendőben, hiszen idén sincs információnk e koncepció készítésének időpontjában az idei évi pályázati, fejlesztési lehetőségeiről.*

*Arra viszont figyelnünk kell, hogy hiánnyal tervezett költségvetés nem készülhet.*

*A rendkívüli körülmények között is úgy kell nekifutnunk a tervezésnek, hogy a biztonságos működést garantálnunk kell – ezt az elvet követtük eddig is és követjük. Az infláció, bár csökken, ennek ellenére számos területen érinti az önkormányzati feladatellátást, a kötelező (pl. gyermekélelmezés) mellett az önként vállalt (pl. tanyagondnoki szolgálat működtetése) feladatainkat is újra kell terveznünk.*

**Mi is lehet a 2024-es esztendő költségvetési mottója?**

**TAKARÉKOSAN ÉS MEGFONTOLVA FEJLESZTENI!**

**Hogy ez első olvasásra ellentmondó?**

**Nem, nincs ebben semmi ilyen! Azt gondolom, hogy idén is komoly feladatot jelent *a teljes intézményi működés biztosítása és az eddig felépített helyi szociális és biztonsági háló fenntartása.***

***Emellett elő kell készíteni, végig kell gondolni a fejlesztési lehetőségeket!***

***Nem látjuk előre, hogy mikor, milyen pályázati lehetőségek nyílnak meg és lehet ugyan, hogy az előrejelzések szerint a gazdasági növekedés valóban pozitívabb, mint az elmúlt évben, de a megfontolt tervezés számunkra alap.***

**Nem egyszerű feladat idén az sem, hogy minden lehetséges fórumon és formában a közélet iránt érdeklődő lakosság számára a mindenkori aktuális helyzetünkről tájékoztatást adjunk.**

**Idén önkormányzati választások lesznek. Ezért minden nehézségünk ellenére az elektronikus média teljes eszközrendszere (weboldal, közösségi oldal, applikáció) mellett az idén is – önként vállalt feladatként - megjelentetjük a Csemői Hírmondót, ami már 33. évfolyamába lépett.**

*Bizonyára sokaknak a fejlődést az jelenti, hogy megépül, felújításra kerül…stb, valami. Nyilván az egyéni életkörülmények javulása az, amihez mérten tudják az emberek közvetlenül lemérni a változást.*

*A fejlesztést a szervezeti és humán fejlesztésre is ki kell terjeszteni, ami nem feltétlenül látványos, de mindenképpen hosszú távú „befektetés”.*

*Egy település kasszája úgy működik, mint a családoké: ha van a kasszában pénz, akkor lehet költeni, beruházni, ha nincs, akkor elő kell teremteni, de mindenképpen megfontoltan, takarékosan kell élni. Lehet álmodozni, ígérgetni, de a realitások, azok realitások!*

*A meglévő intézményrendszer és a szociális ellátórendszerünk működtetése komoly feladatot ró ránk. Nem veszélyeztethetjük tervezetlen, hazárdírozó beruházásokkal a működőképességünket! Eddig sem volt így, ezután sem lesz így!*

*A választások bizony a valóságtól elrugaszkodó jelölteknél az ígérgetések időszaka lesz. Ezt az utat nem választjuk, ezt elkerüljük!*

*Nehéz lesz, de értelmes párbeszéddel és magyarázattal fogjuk elérni azt, hogy az emberek egyrészt megértsék: a meglévő szolgáltatások is pénzbe kerülnek, másrészt minden esetben figyelnie kell az önkormányzatnak arra, hogy egyének helyett közösségben, közösségi igény kielégítésében kell gondolkodnia.*

*Azzal, hogy bárki nem érzi az egyéni helyzetét jobbnak, attól még költünk útfelújításra, költünk külterületi szervezett konténeres szemétszállításra, költünk az eldobált szemetek összegyűjtésére és beszállítására, költünk a kóbor állatok befogására – több tízmillió forintot évente.*

**Az Önkormányzat költségvetési politikájának fő vonásai tehát a 2024. évben is:**

**1. Takarékos, átlátható és biztonságos működtetés.**

**2. A kötelezően ellátandó feladatok biztosítása.**

**3. A szociálisan rászorultak támogatása.**

**4. Tudatos településüzemeltetés**

**5. Pályázatok figyelése, kapcsolódás az aktuális pályázatokhoz, a pályázatok önrészének lehetséges szerinti megteremtése.**

**Kiemelt célkitűzés, hogy a kötelező feladatok ellátását biztosítsuk.**

Magyarország helyi önkormányzatairól szóló 2014.évi CLXXXIX. törvény alapján az önkormányzat helyi közügyek, valamint a helyben biztosítható közfeladatok körében ellátandó *helyi önkormányzati feladatok különösen:*

1. településfejlesztés, településrendezés,

2. településüzemeltetés (köztemetők kialakítása és fenntartása, a közvilágításról való gondoskodás, kéményseprő-ipari szolgáltatás biztosítása, a helyi közutak és tartozékainak kialakítása és fenntartása, közparkok és egyéb közterületek kialakítása és fenntartása, gépjárművek parkolásának biztosítása)

3. a közterületek, valamint az önkormányzat tulajdonában álló közintézmények elnevezése

4. egészségügyi alapellátás, az egészséges életmód segítését célzó szolgáltatások

5. környezet-egészségügy (köztisztaság, települési környezet tisztaságának biztosítása, rovar és rágcsálóirtás)

6. óvodai ellátás

7. kulturális szolgáltatás, különösen a nyilvános könyvtári ellátás biztosítása, filmszínház, előadói-művészeti szervezet támogatása, a kulturális örökség helyi védelme, a helyi közművelődési tevékenység támogatása

8. szociális, gyermekjóléti és gyermekvédelmi szolgáltatások ellátása

9. lakás- és helyiséggazdálkodás

10. a területén hajléktalanná vált személyek ellátásának, rehabilitációjának, valamint a hajléktalanná válás megelőzésének biztosítása

11. helyi környezet- és természetvédelem

12. honvédelem, polgári védelem, katasztrófavédelem, helyi közfoglalkoztatás

13. helyi adóval, gazdaságszervezéssel és a turizmussal kapcsolatos feladatok

14. kistermelők, őstermelők számára – jogszabályban meghatározott termékeik –

értékesítési lehetőségeinek biztosítása, ideértve a hétvégi árusítás lehetőségeit is

15. sport, ifjúsági ügyek

16. nemzetiségi ügyek

17. közreműködés a település közbiztonságának biztosításában

18. helyi közösségi közlekedés biztosítása

19. hulladékgazdálkodás

20. távhőszolgáltatás

21. víziközmű-szolgáltatás, amennyiben a viziközmű-szolgáltatásról szóló törvény rendelkezései szerint a helyi önkormányzat ellátásért felelősnek minősül.”

További törvényi lehetőségek helyi önkormányzati feladat-telepítésre:

– törvény a felsoroltakon kívül más, a helyi közügy, helyben biztosítható közfeladat ellátását is előírhatja,

– törvényben meghatározott esetekben az önkormányzat és az állam külön, a finanszírozást is rendező megállapodása alapján az önkormányzat állami feladatokat is elláthat,

– a helyi önkormányzatok továbbra is önként vállalhatják olyan helyi közügyek ellátását, amelyet jogszabály nem utal más szerv kizárólagos hatáskörébe. Az önként vállalt feladatok ellátása azonban nem veszélyeztetheti a kötelező feladatok ellátását. Finanszírozásuk forrását elsősorban az önkormányzat saját bevételei, illetve az erre a célra biztosított külön források képezhetik.

*Önkormányzatunk* ***önként vállalt*** *feladatként látja el:*

*- civil szervezetek támogatását,*

*- ösztöndíjprogram működtetését,*

*- Csemői Hírmondó havilap működtetése*

*- települési internetes és internetes közösségi oldal működtetését,*

*- piac fenntartását.*

**Csemő Község Önkormányzatának 2024. évi költségvetési főösszege: 1.051.390.580 Ft**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**BEVÉTELEK**

* **Önkormányzatok működési támogatásai**

Ezen a soron szerepelnek a központi költségvetésből a költségvetési törvény alapján juttatott támogatások.

* Helyi önkormányzatok működésének általános támogatása: 170.424.106 Ft

Ez a támogatás az önkormányzat és a hivatal általános működésével, feladatellátásával kapcsolatban felmerülő kiadásokra fordítható.

* Települési önk. egyes köznevelési feladatainak támogatása: 226.085.634 Ft

Ez a támogatás a kötelezően ellátandó óvodai feladatok finanszírozására szolgál a gyermeklétszám alapján.

* Települési önk. szociális, gyermekjóléti és gyermekétkeztetési, valamint bölcsődei feladatainak támogatása: 197.095.970 Ft

Ebből 54.282.114 Ft a szociális feladatok ellátására (szociális juttatások, falugondnokok-, gyermekétkeztetés-, bölcsődei ellátás kiegészítése lehet), 13.518.200 Ft falugondnoki szolgáltatásra, 79.862.656 Ft gyermekétkeztetésre és 49.433.000 Ft a mini bölcsődei feladatellátásra használható fel.

* Települési önk. kulturális feladatainak támogatása: 11.333.399 Ft

Ez a támogatás könyvtári és közösségi színtéri feladatok ellátására szolgál, azzal a kitétellel, hogy kötelező a támogatás legalább 10%-át a könyvtári állomány gyarapítására és további 10%-át közösségi színtéri szakmai feladataira fordítani.

* **Egyéb működési célú támogatási bevétel államháztartáson belülről**

Ide tartoznak a központi költségvetésből, a TB Alaptól, egyéb államháztartáson belüli költségvetési szervtől kapott támogatások. Itt került tervezésre a védőnői   
(2.832.000 Ft) és iskolaegészségügyi ellátások finanszírozása (4.113.600 Ft), továbbá a növénytermesztéssel kapcsolatban keletkező területalapú és egyéb támogatás (2.000.000 Ft) és a közfoglalkoztatáshoz kapcsolódóan vélelmezünk jelen és a 2024. március 1.-2024. augusztus 31-ig vonatkozó időszakra várható szerződésünk alapján 5.434.216 Ft-ot.

* **Közhatalmi bevételek**

Itt jelennek meg a tervezett iparűzési adó 89.500.000 Ft és a pótlék, bírság bevételek 2.500.000 Ft összegben.

* **Működési bevételek**

A várható nyárfa eladásból és növénytermesztési bevételből 8.588.842 Ft, a bérleti díjakból 5.745.310 Ft, a lakbérekből 167.052 Ft, az étkezési térítési díjakból 8.249.135 Ft, a továbbszámlázásból 1.461.890 Ft, a hozzájuk kapcsolódó fizetendő áfából 6.543.712 Ft és a gyermekétkeztetéshez kapcsolódó 4.450.891 Ft visszaigényelhető áfából tevődik össze.

* **Egyéb működési célú átvett pénzeszköz**

Itt kell tervezni azokat a 2023-ben háztartásoknak folyósított kamatmentes kölcsönöket, melyeknek visszafizetési ideje a 2024. évben esedékes (150.000 Ft).

* **Felhalmozási bevétel**

Egy használaton kívüli traktor alkatrész értékesítése 450.000 Ft értékben, más használható tartozék beszerzéséhez fedezetkénti felhasználásra.

* **Finanszírozási bevételek**

Ez az előző évi költségvetési maradvány 304.264.822 Ft.

**KIADÁSOK**

* **Személyi juttatások és munkaadói járulékok**

Az iskolavédőnő, a könyvtáros, a művelődésszervező, és a falugondnokok, továbbá a választott tisztségviselők személyi juttatásai és a hosszabb távú közfoglalkoztatásban 8 hónapig alkalmazott 5 fő közfoglalkoztatott bére (54.465.587 Ft) és a hozzá kapcsolódó munkaadói járulékok (6.695.622 Ft) jogszabály szerint kerültek tervezésre.

A másik típusú közhasznú foglalkoztatáshoz kapcsolódóan ezen a jogcímen keletkező kiadásokat évközi előirányzat-módosítással fogjuk elszámolni, az aktuálisan kötött támogatási szerződésnek megfelelően.

Ide tartoznak még a reprezentációs kiadások is, melyek a rendezvényekkel kapcsolatban felmerült reprezentációt tartalmazva 3.677.000 Ft-ot tesznek ki.

* **Dologi kiadások**

E kiadási jogcímen az alábbiak kerültek tervezésre:

**külterületi szemétszállítás 7.000.000 Ft**

A tapasztalat azt bizonyítja, hogy a konténeres hulladékgyűjtési rend bevált.

Az önkormányzat fizeti a konténerek ki- és beszállítási költségeit és az ártalmatlanítás költségét.

**dűlőút karbantartás 1.500.000 Ft**

A települési adottságaink nem változtak: van 138 dűlőutunk, aminek FOLYAMATOS és szükség szerinti karbantartását el kell végeznünk.

* + Közvilágítás 12.000.000 Ft
  + Védőnők dologi kiadásai (szakmai anyag, szakmai szolgáltatás, Egészségházak közműdíjai) 2.832.000 Ft
  + Csemői Hírmondó kiadása

(önként vállalt feladatként) 3.500.000 Ft

* + Gyermekétkeztetés 88.413.663 Ft
  + Falugondnokok dologi kiadásai 6.237.000 Ft
  + Könyvtár és Közösségi Színtér dologi kiadásai 3.130.296 Ft

**önkormányzati rendezvények 15.000.000 Ft**

* + vagyonbiztosítás 2.009.992 Ft
  + Cégautóadó 1.116.000 Ft
  + Projektmenedzser lakossági szolgáltatása

(önként vállalt feladatként) 4.114.800 Ft

* + Pénzügyi szolgáltatási díjak 5.500.000 Ft
  + Szakmai szolgáltatások 5.307.600 Ft

(háziorvosi ügyelet, ifjúságegészségügy, belső ellenőrzés, stb.)

* + Önkormányzati vagyon működtetése 42.870.300 Ft

(Sportpálya, Helytörténeti Gy., Zöldhalmi Közösségi Ház, Tájház, Játszótér, Templom tér)

**Civil szervezetek támogatása 2.500.000 Ft**

**Csemői Palotás SE támogatása 2.000.000 Ft**

**szociális típusú ellátások 49.290.000 Ft**

Az ellátási formák (települési támogatások rendszere, babaváró támogatás, beiskolázási támogatás, ösztöndíjpályázat, karácsonyi ajándékozási akció) szinte minden korosztályt érintik, működését sikeresnek ítélem – és folytatni javaslom, kiegészítve az egyedi elbíráláson alapuló étkezési térítési díjhoz adott támogatással, valamint a felsőfokú tanulmányi ösztöndíjjal.

**VEKOP Kerékpárút 880.371 Ft**

**KEHOP Zöldhalmi Ivóvíz (10.mellékletben leírtak szerint) 183.730.095 Ft**

* **Finanszírozási kiadások**

Ez a sor tartalmazza a 2023. év végén megelőlegezett 2024. évi 00. havi nettó állami támogatás (21.146.963 Ft) technikai visszafizetését, továbbá az intézmények (Csemői Polgármesteri Hivatal, Csemői Nefelejcs Óvoda és Mini Bölcsőde) finanszírozására folyósítandó támogatásokat (438.535.801 Ft).

Az intézmények: a Csemői Nefelejcs Óvoda és Mini Bölcsőde és a Csemői Polgármesteri Hivatal költségvetései tartalmazzák a feladataik ellátásához szükséges személyi és dologi kiadásokhoz tartozó megfelelő tételeket.

Az államháztartási törvény rögzíti az önkormányzati költségvetési rendelet tartalmára vonatkozó előírásokat. A hivatkozott jogszabályok az irányadóak arra vonatkozóan, hogy mit kell tartalmaznia az önkormányzat költségvetési bevételeinek és kiadásainak, valamint rendelet-tervezet kötelezően előírt tartalmi elemeit.

Az Önkormányzat 2024. évi költségvetési rendelet-tervezete a tervezés alapvető kritériumainak betartásával – miszerint működési hiány nem tervezhető, továbbá az önkéntes feladatok felvállalása nem veszélyeztetheti a kötelezően ellátandó feladatokat - a változó jogszabályi környezetnek megfelelően, és az intézményhálózat feladatainak ellátásához szükséges fedezet biztosításával készült.

**Tisztelt Képviselők!**

Nehéz, azonban pozitív irányban előremutató körülmények között született meg az önkormányzat 2024. évi költségvetés-tervezete, amely garantálja a biztonságos, stabil működést és fejlesztésekre is lehetőséget ad. A legfontosabb célkitűzés, hogy a 2024. évi költségvetés biztos alapot teremtsen a kötelező feladatok finanszírozásához, az intézményrendszer fenntartásához, a településfejlesztési célok megvalósításához, miközben garantálja a pénzügyi stabilitás fenntartását. Ezen cél teljesíthetőségének záloga a fegyelmezett gazdálkodás folytatása, azaz a 2024. évi költségvetés tervezésénél is a takarékosság és a célszerűség követelményeit kell szem előtt tartani.

Kérem a Tisztelt Képviselő-testületet az előterjesztés megvitatására, a költségvetési rendelet-tervezet elfogadására.

Csemő, 2024. február 14.

Bögös István

alpolgármester